b'\n_START_ARTICLE_\nCvartet\n_START_PARAGRAPH_\nCvartetul (francez\xc4\x83 quatuor, german\xc4\x83 quartett, englez\xc4\x83 quartet, italian\xc4\x83 quartetto, spaniol\xc4\x83 cuarteto) este un ansamblu instrumental sau vocal compus din patru soli\xc8\x99ti, care interpreteaz\xc4\x83 o compozi\xc8\x9bie muzical\xc4\x83 destinat\xc4\x83 unei asemenea forma\xc8\x9bii, compozi\xc8\x9bie care la r\xc3\xa2ndul s\xc4\x83u poart\xc4\x83 de asemenea numele de cvartet.\n_START_SECTION_\nArta muzical\xc4\x83 occidental\xc4\x83\n_START_PARAGRAPH_\n\xc3\x8en muzica clasic\xc4\x83, cvartetele pentru instrumente de coarde reprezint\xc4\x83 un important tip de muzic\xc4\x83 de camer\xc4\x83. Cvartetele de coarde se compun din dou\xc4\x83 viori (vioar\xc4\x83 I \xc8\x99i vioar\xc4\x83 II), o viol\xc4\x83 \xc8\x99i un violoncel, ce interpreteaz\xc4\x83 o compozi\xc8\x9bie scris\xc4\x83 \xc3\xaen forma de sonat\xc4\x83. Alegerea \xc8\x99i num\xc4\x83rul intrumentelor deriv\xc4\x83 din registrele vocii umane: soprano, alto, tenor \xc8\x99i bas._NEWLINE_\xc3\x8entr-un cvartet de coarde, dou\xc4\x83 viori joac\xc4\x83 rolul de soprano \xc8\x99i alto vocal, viola pe cel de tenor \xc8\x99i violoncelul joac\xc4\x83 rolul de bas._NEWLINE_Unul dintre compozitorii timpurii pentru cvartetele de coarde, Luigi Boccherini, a scris peste 100 de lucr\xc4\x83ri \xc3\xaen acest gen. Al\xc8\x9bi compozitori importanti pentru cvartete de coarde sunt: Joseph Haydn, Wolfgang Amadeus Mozart \xc8\x99i Ludwig van Beethoven._NEWLINE_Termenul de "cvartet" este de asemenea utilizat \xc8\x99i se refer\xc4\x83 la compozi\xc8\x9bia muzical\xc4\x83 scris\xc4\x83 pentru un asemenea grup. \xc3\x8en cvartetele de coarde, fiecare muzician are un rol distinct._NEWLINE_Un alt tip de cvartet muzical \xc3\xael reprezint\xc4\x83 cvartetul cu pian, ce const\xc4\x83 \xc3\xaen vioar\xc4\x83, viol\xc4\x83, violoncel \xc8\x99i pian. \xc3\x8en secolul al XX-lea, \xc3\xaen muzica de jazz a ap\xc4\x83rut un nou tip de cvartet \xc8\x99i anume "cvartetul saxofon".\n_START_SECTION_\nCvartet de coarde\n_START_PARAGRAPH_\nOrice combina\xc8\x9bie de patru instrumente cu coarde poate fi numit\xc4\x83 \xe2\x80\x9ccvartet de coarde\xe2\x80\x9d. Cu toate acestea \xc3\xaen practica termenul se refer\xc4\x83 la un grup format din doua viori, o viol\xc4\x83 \xc8\x99i un violoncel. Vioara I c\xc3\xa2nt\xc4\x83 linia melodic\xc4\x83 \xc3\xaen registrul de note \xc3\xaenalte, iar vioara a II- a c\xc3\xa2nt\xc4\x83 \xc3\xaen armonie notele joase. Acest standard pentru cvartetul de coarde este considerat ca fiind cel mai important \xc3\xaen muzica de camer\xc4\x83, motiv pentru care au fost scrise lucr\xc4\x83ri de majoritatea marilor compozitori de la sf\xc3\xa2rsitul secolului 18 \xc8\x99i de cei care au urmat. Compozi\xc8\x9bia pentru un cvartet de coarde este format\xc4\x83 de obicei din patru p\xc4\x83r\xc8\x9bi (mi\xc8\x99c\xc4\x83ri), av\xc3\xa2nd la un nivel mai larg o structura asem\xc4\x83n\xc4\x83toare cu cea a unei sonate.\n_START_SECTION_\nCvartet de pian\n_START_PARAGRAPH_\nA\xc8\x99a cum s-a men\xc8\x9bionat \xc8\x99i mai sus un cvartet de pian reprezint\xc4\x83 \xc3\xaen fapt un cvartet de coarde \xc3\xaen care una dintre viori este \xc3\xaenlocuit\xc4\x83 de un pian.'